Zaman Penguasaan Utara Ketiga

Zaman Penguasaan Utara Ketiga merujuk kepada tempoh ketiga pemerintahan China dalam sejarah Vietnam. Era ini bermula dari kejatuhan Dinasti Lý Awal pada tahun 602 hingga kebangkitan keluarga Khúc serta panglima-panglima perang Viet lain pada awal abad ke-10. Keluarga Khúc merupakan sebahagian daripada elit tempatan yang telah , yang terus memerintah atas nama dinasti-dinasti China di utara sebagai jiedushi (gabenor tentera), walaupun pada hakikatnya mereka berfungsi secara bebas. Dinasti Han Selatan menyingkirkan mereka daripada kekuasaan pada tahun 930, namun gagal mengekalkan kawalan ke atas wilayah tersebut akibat satu pemberontakan yang memuncak dengan kekalahan mereka dalam Pertempuran Bach Dang pada tahun 938 oleh pemimpin Viet, Ngô Quyền. Tempoh ini menyaksikan tiga dinasti empayar China memerintah wilayah yang kini dikenali sebagai Vietnam Utara, iaitu Dinasti Sui, Tang dan Zhou. 

Dinasti Sui memerintah Vietnam utara dari tahun 602 hingga 618, serta secara singkat menduduki semula Vietnam tengah pada tahun 605. Dinasti Tang yang menyusul memerintah Vietnam utara dari tahun 621 hingga 690, dan sekali lagi dari tahun 705 hingga 880. Antara tahun 690 hingga 705, pemerintahan Dinasti Tang terganggu buat sementara oleh Dinasti Wu Zhou yang mengekalkan pemerintahan China ke atas Vietnam.

 Sejarah 

Pemerintahan Sui
Menjelang akhir abad ke-6 Masihi, Jiaozhou (utara Vietnam) diperintah secara autonomi oleh sebuah rejim tempatan yang diasaskan oleh Dinasti Lý Awal berketurunan Cina tempatan. Apabila Dinasti Sui mengukuhkan kekuasaan di China, Lý Phật Tử mengiktiraf kekuasaan tertinggi Sui pada tahun 589. Pada tahun 602, apabila Lý Phật Tử memberontak secara terbuka. Seterusnya, Maharaja Wen dari Sui mengerahkan Jeneral Liu Fang bersama 27,000 orang tentera dan berjaya menakluki wilayah tersebut. Pada tahun 605, Yang Jian mara lebih jauh ke selatan dengan menyerang kerajaan Campa Simhapura di tengah Vietnam, menubuhkan pentadbiran secara sementara dan membahagikan wilayah itu kepada tiga daerah: Tỷ Ảnh, Hải Âm dan Tượng Lâm.

Liu Fang kemudiannya dilantik sebagai wizurai Jiaozhou. Bagaimanapun, beliau meninggal dunia ketika dalam perjalanan pulang dari Campa ke utara, dan Qiu He (丘和) menggantikannya untuk memerintah wilayah tersebut. Walau bagaimanapun, pada tahun 618, Maharaja Gaozu dari Tang menggulingkan Dinasti Sui dan menubuhkan Dinasti Tang. Qiu He pada mulanya menyerah diri kepada empayar Xiao Xian pada tahun 618, sebelum tunduk kepada Maharaja Tang pada tahun 622, sekali gus menggabungkan Vietnam utara ke dalam pemerintahan Dinasti Tang. Seorang pemerintah tempatan Jiuzhen (kini Thanh Hóa), Lê Ngọc, kekal setia kepada Xiao Xian dan terus menentang Dinasti Tang selama tiga tahun berikutnya.

Pemerintahan Tang
Pada tahun 627, Maharaja Taizong dari Tang melaksanakan pembaharuan pentadbiran yang mengurangkan bilangan wilayah. Pada tahun 679, wilayah Jiaozhou digantikan dengan Protektorat Am Mengamankan Selatan (Annan Duhufu), satu unit pentadbiran Tang bagi mentadbir penduduk bukan Cina di kawasan sempadan. Pentadbiran ini menggunakan sistem pemilihan tempatan setiap empat tahun untuk melantik ketua peribumi ke jawatan pentadbiran, dengan kadar cukai yang lebih rendah berbanding wilayah teras empayar. Dalam tempoh ini, perdagangan hamba turut berlaku, khususnya melibatkan wanita asli Vietnam. Dari segi pembangunan, sekolah China dan sistem tebatan banjir dibina di Songping (kemudian dikenali sebagai Đại La), manakala Delta Sungai Merah muncul sebagai kawasan pertanian utama yang dihubungkan melalui rangkaian darat dan laut ke Asia Tenggara dan Lautan Hindi. Agama Buddha berkembang pesat di Annan, walaupun Daoisme merupakan agama rasmi Tang, namun penyertaan penduduk tempatan dalam pendidikan Konfusianisme dan peperiksaan perkhidmatan awam kekal terhad.

Pemberontakan

Pada tahun 687, ketua Li, Lý Tự Tiên, memberontak terhadap kuasa Tang akibat penggandaaan cukai oleh gabenor Annan, Liu Yanyou. Lý dibunuh oleh Liu, tetapi pemberontakan berterusan dan Liu turut terbunuh. Cao Xuanjing kemudiannya menundukkan pemberontakan dan menghukum mati pemimpin pemberontak Đinh Kiến. Pada 722, Mai Thúc Loan dari Jiude (kini Wilayah Hà Tĩnh) memimpin pemberontakan besar menentang pemerintahan China, bergelar "Maharaja Hitam" (Hắc Đẽ) dan menggerakkan 400,000 orang serta menjalin pakatan dengan Campa, Chenla, Jinlin dan kerajaan lain. Tentera Tang seramai 100,000 di bawah Jeneral Yang Zixu menumpaskan pemberontakan pada 723, dengan mayat Mai Thúc Loan dan pengikutnya dipamerkan umum untuk menakutkan pemberontak lain. Dari 726 hingga 728, pemberontakan Li dan Nung di utara yang dipimpin Chen Xingfan dan Feng Lin turut ditumpaskan, mengorbankan 80,000 orang.

Selepas Pemberontakan An Lushan (755), nama Protektorat Annan ditukar sementara kepada Protektorat Zhennan. Pada 767, pantai utara Vietnam diserang tentera Sailendra/Jawa tetapi dihalang oleh Jeneral Zhang Boyi. Pada 785, ketua peribumi Đỗ Anh Hàn dan Phùng Hưng memberontak akibat penggandaaan cukai oleh gabenor Gao Zhengping; Tang menawan semula Annan pada 791. Dari 803 hingga 863, pemberontakan berulang menyebabkan sekurang-kurangnya enam protektor jeneral dibunuh atau diusir. Pada 820, Dương Thanh menawan Songping dan membunuh protektor jeneral, tetapi beliau sendiri dibunuh oleh penduduk kerana kekejamannya. Kawasan ini terus mengalami ketidakstabilan selama 16 tahun berikutnya.

Pencerobohan Nanzhao
Pada 854, gabenor baru Annan, Li Zhuo mencetuskan konflik dengan suku pergunungan akibat pengurangan perdagangan garam dan pembunuhan ketua berpengaruh, menyebabkan pemimpin tempatan seperti Lý Do Độc, klan Đỗ dan panglima Chu Đạo Cổ berpihak atau menyerah kepada Kerajaan Nanzhao. Pada 858, Nanzhao menawan ibu kota Annan. Tang menghantar Wang Shi sebagai gabenor tentera untuk mengembalikan keamanan, tetapi beliau dipanggil balik pada 860, menyebabkan kekacauan kembali berlaku. Gabenor baharu, Li Hu menghukum mati ketua tempatan Đỗ Thủ Trừng, sekali gus memusuhi klan tempatan. Gabungan Nanzhao dan pemberontak menawan Songping pada Januari 861, tetapi Tang berjaya menawan semula pada musim panas. Pada 863, Nanzhao dan pemberontak menyerang Songping dengan 50,000 orang; kota jatuh dan Tang terpaksa berundur, sekaligus menamatkan Protektorat Annan.

Tang melancarkan serangan balas pada September 864 di bawah Jeneral Gao Pian. Antara 865–866, Gao Pian menawan semula Songping dan utara Vietnam, menghalau Nanzhao, menghukum bunuh pemberontak tempatan termasuk Chu Đạo Cổ (30,000 orang), serta menukar nama wilayah kepada "Tentera Laut Aman" (Jinghai guan). Beliau membina semula kubu Songping, menamakan semula kota itu sebagai Đại La, membaiki 5,000 meter tembok, dan membina 400,000 rumah untuk penduduk, serta dihormati oleh rakyat Vietnam selepas itu.

Pengakhiran pemerintahan China
Dinasti Tang meneruskan kempen menentang ketua tempatan di Annan pada 874 dan 879. Pada 877, tentera dari Annan yang dikerah ke Guangxi melancarkan pemberontakan. Pada tahun 880, tentera Annan pula memberontak, menawan kota Đại La, memaksa pesuruh tentera Zeng Gun melarikan diri, menamatkan kawalan de facto China di Vietnam. 

Kuasa kemudiannya berpindah kepada elit tempatan asal Cina yang mentadbir atas nama Tang. Wilayah ini masih berbilang etnik, dengan majoriti penutur bahasa Kra-Dai dan Austroasiatik. Pada 905, Khúc Thừa Dụ mengambil alih sebagai pesuruh Tĩnh Hải quân, mengekalkan autonomi dengan memanipulasi mahkamah dinasti Liang Akhir. Pada 930, Maharaja Liu Yan dari Han Selatan menyingkirkan keluarga Khúc. Pada akhir 931, Duong Dinh Nghe dari Aizhou (Thanh Hoa) yang kurang pengaruh Cina telah memberontak dan menawan semula wilayah itu, tetapi beliau dibunuh pada 937 oleh kumpulan pro-China. Ngo Quyen, menantu Duong, menundukkan pemimpin pro-Cina dan mengalahkan armada Han Selatan dalam Pertempuran Sungai Bạch Đằng pada 938. Pada 939, beliau mengisytiharkan dirinya raja, menjadikan kota kuno Co Loa sebagai ibu kota, dan Litar Jinghai menjadi sebuah negeri de facto merdeka, menandakan permulaan sejarah Vietnam yang tersendiri.

 Budaya dan agama 
Pemulihan kawalan langsung Tang ke atas Vietnam utara selama dua abad menghasilkan budaya hibrid Tang dan kaum peribumi serta struktur politik dan undang-undang yang bercampur. Elit tempatan yang menerima pengaruh Cina menggunakan tulisan Cina, manakala rakyat biasa dan ahli suku mengamalkan nama peribadi berasaskan gaya Vietnam. Ramai pegawai dan tentera Cina dihantar ke Vietnam utara, sesetengahnya berkahwin dan menetap di situ. Agama Buddha berkembang pesat; sami Cina seperti Wu Yantong (meninggal 820) memperkenalkan mazhab Chan yang bertahan selama lima abad. Wanita Vietnam memainkan peranan penting dalam kehidupan agama dan sosial, dengan teks Buddha ditulis dalam bahasa Cina tetapi dibaca dengan sebutan Vietnam. Kuil dan biara berfungsi sebagai đình, pusat kerohanian kampung yang menjadi tempat pertemuan orang tua kampung.

Golongan elit sarjana Konfusianisme peribumi kekal kecil. Pada 845, seorang pegawai Tang melaporkan hanya lapan pegawai rasmi dihasilkan dari Annan, dengan tidak lebih daripada sepuluh graduan senior. Liêu Hữu Phương ialah satu-satunya pelajar Vietnam utara yang lulus peperiksaan klasik di Chang’an pada 816, berjaya pada percubaan kedua dan menjadi pustakawan di istana imperial.

 Catatan 

 Bibliografi 














Category:Pembubaran 905
Category:Pembubaran 906
Category:Hubungan China–Vietnam
Kategori:Sejarah Vietnam
Category:Dinasti Vietnam
Category:Perang melibatkan Vietnam
Category:Perang melibatkan Dinasti Sui
Category:Peperangan melibatkan Dinasti Tang
Category:Penubuhan 602